蒙泉
作者：釋居簡
朝代：宋

paragraphs: 坎井只丈尋，得名由參寥。
丈人玄豹姿，養德富不驕。
想當發泉蒙，如此湛弗摇。
珠明水增媚，鏡浄塵當消。
陶泓勺餘瀝，采筆生春潮。
止則雲沉沉，漲則桃夭夭。
淘趁槐火新，戰與坡仙挑。
壇拜十四字，高山鬰岧嶤。
燈灺謾圖續，些苦何能招。
須公起九原，爲我飲一瓢。
於戲不可作，仰止蒼崖腰。